2023.1.16.
HU
Az Európai Unió Hivatalos Lapja
L 14/397
11. melléklet – 4. függelék
A járműbe történő helyes beépítés igazolása az önálló műszaki egységként típusjóváhagyásban részesített motorok esetében Ez a függelék arra az esetre érvényes, amikor a járműgyártó jóváhagyott motorral rendelkező jármű kibocsátások tekintetében történő típusjóváhagyását kérelmezi ezen előírás alapján.
Ebben az esetben az ezen előírás 6.
szakaszának beépítésre vonatkozó előírásain túlmenően a beépítés megfelelőségét is igazolni kell.
Ezeket az igazoló vizsgálatokat egy műszaki esetnek a típusjóváhagyó hatóságnak történő bemutatásával is el lehet végezni, pl. tervrajzok, funkcionális elemzések, korábbi vizsgálatok eredményeinek felhasználásával.
Szükség esetén és ha a gyártó úgy kívánja, bizonyítékként elfogadható a rendszerek vagy alkotóelemek valós vagy szimulált járművekbe történő beépítése, feltéve, hogy a gyártó igazolni tudja, hogy a bemutatott beépítés a gyártás során elérni kívánt normát megfelelően képviseli.
Az igazoló vizsgálat a következők – e melléklet követelményeinek való – megfelelésére terjed ki: a) a járműbe való beépítés, a motorrendszerével (hardver, szoftver és kommunikáció) való kompatibilitás tekintetében; b) a figyelmeztető és használatkorlátozó rendszerek (pl. piktogramok, működési módok stb.); c) a reagenstartály és a járműbe az e mellékletnek való megfelelés céljából szerelt alkotóelemek (pl. érzékelők).
A figyelmeztető és használatkorlátozó rendszer, az adattárolás, valamint a fedélzeti és külső kommunikációs rendszerek megfelelő működésbe lépése is ellenőrizhető.
E rendszerek ellenőrzése nem igényelheti a motorrendszer vagy alkotóelemek szétszerelését, és nem okozhat szükségtelen vizsgálati terhet sem olyan folyamatok előírása révén, mint például a karbamidminőség megváltoztatása vagy a jármű, illetve a motor hosszú időn át történő járatása.
A járműgyártó terheinek minimalizálása érdekében lehetőség szerint e rendszerek vizsgálatát az elektromos csatlakozások megszakításával és a magas üzemórájú számlálók szimulációjával kell végezni.